**তামিম না করলে সাকিবকে অধিনায়ক করা উচিত**

এশিয়া কাপ, নিউজিল্যান্ড সিরিজ ও বিশ্বকাপের মতো টুর্নামেন্ট সামনে। কিন্তু খেলাগুলো ঘনিয়ে এলেও বাংলাদেশ দল আছে একটা অনিশ্চয়তার মধ্যে। কারণ চোটে ভোগা ওয়ানডে অধিনায়ক তামিম ইকবাল টুর্নামেন্টে থাকবেন কিনা, তা নিয়েই শঙ্কা।

বিসিবি সূত্র জানিয়েছে, আজ ইংল্যান্ডে ডাক্তার দেখানোর কথা রয়েছে তামিমের। সেখানে তার পরীক্ষা-নিরীক্ষার রিপোর্টের ওপর নির্ভর করছে আসন্ন টুর্নামেন্টে খেলা না-খেলা। তবে এখানে সব কিছুর ওপরে তামিমের নিজের সিদ্ধান্তই গুরুত্বপূর্ণ। এটা বিসিবির সিদ্ধান্ত নয় বলেও জানায় সূত্র।

যদি চোটের কারণে তামিম শেষ পর্যন্ত না-ই খেলেন। তা হলে বাংলাদেশ দলকে ওয়ানডেতে নেতৃত্ব দেবেন কে? এ ব্যাপারেও অনেক আলোচনা হচ্ছে।

বাংলাদেশ দলের সাবেক ক্রিকেটার খালেদ মাসুদ পাইলট মনে করছেন, তামিমের অনুপস্থিতিতে সাকিব আল হাসান নেতৃত্বের জন্য সেরা অপশন।

আফগানিস্তানের বিপক্ষে টি-টোয়েন্টি সিরিজ জয়ের উদাহরণ টেনে আজ মিরপুরে সংবাদমাধ্যমকে খালেদ মাসুদ বলেন, ‘তামিম যদি চোটের কারণে নেতৃত্ব না দিতে পারে, তা হলে আমার কাছে মনে হয় সর্বোচ্চ ৯০ ভাগ মানুষই বলবে সাকিব আল হাসান অধিনায়কত্ব করুক। আমরা কয়েক দিন আগে আফগানিস্তানের বিপক্ষে দেখলাম, যে সিরিজটা আমরা আশা করছিলাম না যে–ফিফটি-ফিফটিও খেলা হবে, টি-টোয়েন্টিতে সেখানে তার নেতৃত্ব দুটো ম্যাচেই বাংলাদেশ দেখিয়েছে (জয় পেয়েছে)।’

খালেদ মাসুদ মনে করেন, অনেক খেলোয়াড়ের কাছেই সাকিবের গ্রহণযোগ্যতা রয়েছে। এই উইকেটরক্ষক-ব্যাটার বলেন, ‘তার (সাকিবের) নেতৃত্ব এবং তাকে সবাই পছন্দ করে ড্রেসিংরুমে, এটা খুবই গুরুত্বপূর্ণ। কিন্তু আমি কাউকেই ছোট করব না, তাদের অনেক সময় আছে। কিন্তু সাকিব যে একটা ব্র্যান্ড, সে যখন আম্পায়ারের সঙ্গে কথা বলবে, ড্রেসিংরুমে থাকবে (একটা প্রভাব থাকবে), নেতৃত্ব খুবই গুরুত্বপূর্ণ…। সাকিব এই জায়গাটা তৈরি করেছে। কোনো সন্দেহ নেই, তামিম যদি কোনো কারণে মিস করে তা হলে সাকিবকে (অধিনায়ক হিসেবে) চিন্তা করা উচিত।’